CELEX: 52021PC0611
Language: hr
Date: 2021-10-06
Title: Prijedlog UREDBE VIJEĆA o raspodjeli ribolovnih mogućnosti na temelju Protokola (za razdoblje 2021.–2024.) o provedbi Sporazuma o partnerstvu u održivom ribarstvu između Europske unije i Vlade Cookovih Otoka

EUROPSKA KOMISIJA
            Bruxelles, 6.10.2021.
            COM(2021) 611 final
            2021/0310(NLE)
            
            Prijedlog
            UREDBE VIJEĆA
            o raspodjeli ribolovnih mogućnosti na temelju Protokola (za razdoblje 2021.–2024.) o provedbi Sporazuma o partnerstvu u održivom ribarstvu između Europske unije i Vlade Cookovih Otoka
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Sporazum o partnerstvu u održivom ribarstvu („SFPA”) između Europske unije i Vlade Cookovih Otoka potpisan je 3. svibnja 2016. odnosno 14. svibnja 2016. te se počeo privremeno primjenjivati 14. svibnja 2016. za razdoblje od osam godina. Sporazum se prešutno produljuje i još je na snazi. Prvi četverogodišnji protokol o provedbi SFPA-a počeo se privremeno primjenjivati 14. listopada 2016., a prestao je važiti 13. listopada 2020. Sporazum i Protokol stupili su na snagu 10. svibnja 2017.
               
               
                  Vijeće je 7. srpnja 2020. donijelo mandat
                     1
                   kojim ovlašćuje Europsku komisiju da otvori pregovore o novom protokolu uz SFPA između Europske unije i Vlade Cookovih Otoka („Cookovi Otoci”) i mogućem produljenju Protokola
                     2
                   uz taj sporazum, koji je trebao prestati važiti 13. listopada 2020. 
               
               
                  Tijekom prvog kruga pregovora (16. srpnja 2020.) pregovarači Unije i Cookovih Otoka usuglasili su se da će, s obzirom na to da je riječ o složenim pregovorima, za njihovo dovršenje biti potrebno više krugova. Stoga su se stranke usuglasile o produljenju Protokola za razdoblje od najviše godinu dana, u skladu s opcijom predviđenom u mandatu Vijeća. To je produljenje utvrđeno u Sporazumu u obliku razmjene pisama, koji je parafiran 29. srpnja 2020. u Bruxellesu i Rarotongi (Cookovi Otoci).
               
               
                  Protokol je produljen za jednu godinu od sljedećeg dana od dana na koji su obje stranke potpisale razmjenu pisama odnosno od 14. studenoga 2020. Stoga će važeći protokol prestati važiti 13. studenoga 2021.
               
               
                  Na temelju odgovarajućih pregovaračkih smjernica
                     3
                   Komisija je provela pregovore s Vladom Cookovih Otoka radi sklapanja, u ime Unije, novog protokola o provedbi SFPA-a. Pregovarači su po okončanju pregovora 28. srpnja 2021. parafirali protokol. Novi protokol obuhvaća razdoblje od tri godine od datuma početka privremene primjene utvrđenog u članku 11., to jest od datuma na koji su ga stranke potpisale.
               
               
                  Cilj je protokola dodijeliti ribolovne mogućnosti plovilima Unije na ribolovnim područjima Cookovih Otoka u skladu sa znanstvenim savjetima te preporukama Komisije za ribarstvo zapadnog i središnjeg Pacifika („WCPFC”), u granicama raspoloživog viška. Cilj je protokola i jačanje suradnje između Unije i Cookovih Otoka radi uspostavljanja partnerskog okvira za razvoj politike održivog ribarstva i odgovornog iskorištavanja ribolovnih resursa na ribolovnim područjima Cookovih Otoka u interesu obiju stranaka.
               
            
            
               Novim protokolom između Unije i Cookovih Otoka floti Unije dopušteno je loviti tunu na ribolovnim područjima Cookovih Otoka, a godišnje ribolovne mogućnosti predviđene su kako slijedi:
            
            
               –četiri tunolovca plivaričara imaju pristup ribolovnim područjima Cookovih Otoka 100 dana godišnje,
            
            
               –floti Unije može se na zahtjev staviti na raspolaganje dodatnih 110 dana godišnje.
            
            
               Svrha je ovog prijedloga da se među državama članicama utvrdi raspodjela ribolovnih mogućnosti obuhvaćenih Protokolom o provedbi SFPA-a između Unije i Cookovih Otoka.
            
            
               •Dosljednost s postojećim odredbama politike u tom području
            
            
               
                  U skladu s prioritetima Uredbe o zajedničkoj ribarstvenoj politici („Uredba o ZRP-u”)
                     4
                   novim će se protokolom plovilima Unije osigurati ribolovne mogućnosti na ribolovnim područjima Cookovih Otoka na temelju najboljih raspoloživih znanstvenih savjeta i poštujući preporuke WCPFC-a. Protokol Uniji i Cookovim Otocima omogućuje snažniju suradnju u području promicanja odgovornog iskorištavanja ribolovnih resursa na ribolovnim područjima Cookovih Otoka te podupiranje rada Cookovih Otoka na razvoju njihova ribarstva, u interesu obiju stranaka. 
               
            
            
               •Dosljednost u odnosu na druge politike Unije
            
            
               
                  Pregovori o novom protokolu o provedbi SFPA-a, koji obuhvaćaju predloženo produljenje, vode se u okviru vanjskog djelovanja Unije prema afričkim, karipskim i pacifičkim državama (države AKP-a), posebno uzimajući u obzir ciljeve Unije u pogledu poštovanja demokratskih načela i ljudskih prava.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
         
         
            
               
                  Pravna osnova jest članak 43. stavak 3. Ugovora o funkcioniranju Europske unije, kojim je utvrđeno da Vijeće, na prijedlog Komisije, donosi odluku o raspodjeli ribolovnih mogućnosti. 
               
            
            
               •Supsidijarnost (za neisključivu nadležnost) 
            
            
               Prijedlog je u isključivoj nadležnosti Europske unije.
            
            
               •Proporcionalnost
            
            
               Prijedlog je proporcionalan cilju uspostave okvira za zakonsko, okolišno, gospodarsko i društveno upravljanje ribolovnim aktivnostima koje obavljaju plovila Unije u vodama trećih zemalja, kako je utvrđen člankom 31. Uredbe o ZRP-u. Prijedlog je u skladu s tim odredbama i s odredbama o financijskoj pomoći trećim zemljama utvrđenima u članku 32. te uredbe.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               •Ex post evaluacije/provjere primjerenosti postojećeg zakonodavstva
            
            
               
                  Provedeno je savjetovanje s dionicima pri evaluaciji Protokola za razdoblje 2016.–2020. Na tehničkim sastancima provedeno je i savjetovanje sa stručnjacima država članica. Ta su savjetovanja dovela do zaključka da postoji interes za obnovom Protokola s Cookovim Otocima. 
               
            
            
               •Savjetovanja s dionicima
            
            
               
                  U okviru evaluacije provedeno je savjetovanje s državama članicama, predstavnicima industrije, međunarodnim organizacijama civilnog društva te tijelima nadležnima za ribarstvo i civilnim društvom Cookovih Otoka. Održana su savjetovanja i u okviru Savjetodavnog vijeća za otvoreno more.
               
            
            
               •Prikupljanje i primjena stručnog znanja
            
            
               
                  U skladu s člankom 31. stavkom 10. Uredbe o ZRP-u Komisija je ex ante i ex post evaluaciju povjerila neovisnom konzultantu.
               
            
            
               •Procjena učinka
            
            
               
                  Nije primjenjivo.
               
            
            
               •Primjerenost i pojednostavnjenje propisa
            
            
               
                  Nije primjenjivo.
               
            
            
               •Temeljna prava
            
            
               Dogovorenim sporazumom predviđena je klauzula o posljedicama kršenja ključnih elemenata u pogledu ljudskih prava iz članka 9. Sporazuma iz Cotonoua
                  5
                ili odgovarajućeg članka u sporazumu koji će naslijediti taj sporazum.
            
            
               4.UTJECAJ NA PRORAČUN
            
            
               
                  Nacrt Uredbe nema utjecaj na proračun Unije.
               
            
         
         
            
               5.DRUGI ELEMENTI
            
            
               •Planovi provedbe i mehanizmi praćenja, evaluacije i izvješćivanja
            
            
               Mehanizmi praćenja predviđeni su SFPA-om i Protokolom o njegovoj provedbi.
            
            
               2021/0310 (NLE)
            
            
               Prijedlog
            
            
               UREDBE VIJEĆA
            
            
               o raspodjeli ribolovnih mogućnosti na temelju Protokola (za razdoblje 2021.–2024.) o provedbi Sporazuma o partnerstvu u održivom ribarstvu između Europske unije i Vlade Cookovih Otoka
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 43. stavak 3.,
            
            
               uzimajući u obzir prijedlog Europske komisije,
            
            
               budući da:
            
            
               (1)Sporazum o partnerstvu u održivom ribarstvu između Europske unije i Vlade Cookovih Otoka
                  6
                („Sporazum”), odobren Odlukom Vijeća (EU) 2017/418
                  7
               , stupio je na snagu 10. svibnja 2017. Protokol o provedbi Sporazuma („Protokol”) privremeno se primjenjivao od 14. listopada 2016.
                  8
                tijekom razdoblja od četiri godine.
            
            
               (2)Protokol je produljen za godinu dana i prestaje važiti 13. studenoga 2021.
                  9
               
            
            
               (3)Vijeće je 7. srpnja 2020. ovlastilo Komisiju za otvaranje pregovora s Cookovim Otocima o sklapanju novog protokola o provedbi Sporazuma o partnerstvu u održivom ribarstvu.
            
            
               (4)Nakon završetka pregovora Protokol je parafiran 28. srpnja 2021.
            
            
               (5)Vijeće je [unijeti datum] donijelo Odluku (EU) 2021/..
                  10
                o potpisivanju i privremenoj primjeni novog protokola, podložno njegovu kasnijem sklapanju. 
            
            
               (6)Ribolovne mogućnosti predviđene u Protokolu trebalo bi raspodijeliti među državama članicama za cjelokupno razdoblje primjene Protokola.
            
            
               (7)Ova bi Uredba trebala stupiti na snagu što prije s obzirom na gospodarsku važnost ribolovnih aktivnosti Unije na ribolovnim područjima Cookovih Otoka i potrebu da se izbjegne prekid tih aktivnosti nakon prestanka važenja postojećeg protokola.
            
            
               (8)Protokol će se privremeno primjenjivati od datuma njegova potpisivanja kako bi se omogućile ribolovne aktivnosti plovila Unije. Ova bi se Uredba stoga trebala primjenjivati od istog datuma,
            
            
               DONIJELO JE OVU UREDBU:
            
         
         
            
               Članak 1.
            
            
               Ribolovne mogućnosti utvrđene u Protokolu o provedbi Sporazuma o partnerstvu u održivom ribarstvu između Europske unije i Vlade Cookovih Otoka („Protokol”) raspoređuju se među državama članicama kako slijedi:
            
            
               –tunolovci plivaričari:
            
            
               –Španjolska: 3 plovila,
            
            
               –Francuska: 1 plovilo.
            
            
               Članak 2.
            
            
               Ova Uredba stupa na snagu sljedećeg dana od dana objave u Službenom listu Europske unije.
            
            
               Primjenjuje se od [Ured za publikacije unosi datum potpisivanja Protokola].
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu,
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        Odluka Vijeća o odobravanju otvaranja pregovora o novom protokolu uz Sporazum o partnerstvu u održivom ribarstvu između Europske unije i Vlade Cookovih Otoka i mogućem produljenju važećeg protokola uz taj sporazum (ST 8848/20).
               
               
                  
                     (2)
                  
                        Protokol o provedbi Sporazuma o partnerstvu u održivom ribarstvu između Europske unije i Vlade Cookovih Otoka (SL L 131, 20.5.2016., str. 10.).
               
               
                  
                     (3)
                  
                        Donesene na 3418. sastanku Vijeća za poljoprivredu i ribarstvo 22. listopada 2015.
               
               
                  
                     (4)
                  
                        SL L 354, 28.12.2013., str. 22.
               
               
                  
                     (5)
                  
                        SL L 317, 15.12.2000., str. 3.
               
               
                  
                     (6)
                  
                        SL L 131, 20.5.2016., str. 3.
               
               
                  
                     (7)
                  
                        Odluka Vijeća (EU) 2017/418 od 28. veljače 2017. o sklapanju u ime Europske unije Sporazuma o partnerstvu u održivom ribarstvu između Europske unije i Vlade Cookovih Otoka te Protokola o provedbi uz navedeni sporazum (SL L 64, 10.3.2017., str. 1.).
               
               
                  
                     (8)
                  
                        SL L 289, 25.10.2016., str. 1.
               
               
                  
                     (9)
                  
                        SL L 395, 25.11.2020., str. 1.
               
               
                  
                     (10)
                  
                        Odluka Vijeća (EU) 2021/… od … 2021. o … (SL C […], […], str. […]).